

**A’ FASTADH BHUILL GU**

**BÒRD NA GÀIDHLIG**

**PASGAN FIOSRACHAIDH AIRSON SUIDHEACHADH NAM BALL GU**

**BÒRD NA GÀIDHLIG**

**Ceann-latha airson tagraidhean**: **meadhan-oidhche Dihaoine 15 Dàmhair 2021**



|  |  |  |
| --- | --- | --- |
| **CLÀR-INNSE** | **DUILLEAG(AN)** |  |
|  |  |  |
| **Tagraidhean** |  |  |
| Fàilte bho Màiri NicAonghais, Bòrd na Gàidhlig (BnG), Cathraiche | **2** |  |
| Fiosrachadh mu Bhòrd na Gàidhlig agus na dreuchdan | **3-7** |  |
| Sònrachadh Pearsanta  Measadh  Agallamhan | **8-12**  **13**  **13** |  |
| Mar a chuireas sibh tagradh thugainn  Strì eadar com-pàirtean  Achd Riochdachadh Gnè air Bùird Poblach (Alba)  2018  A’ cur luach air fuasgailteachd | **13-14**  **14**  **15**  **15** |  |
| Pannal Taghaidh | **16** |  |
| Nàiseantachd | **16** |  |
| Conaltradh mu adhartas | **16** |  |
| **Cinn-là sònraichte** | **17** |  |
| Cosgaisean airson tighinn gu agallamh | **18** |  |
|  |  |  |
|  |  |  |
| **Inbhean Beusail** |  |  |
| Mun choimiseanair agus mar a tha na dreuchdan seo air an riaghladh | **19** |  |
| Deuchainn an ‘Neach Ceart agus Freagarrach’ | **19-20** |  |
| Prionnsabalan Beatha Poblach na h-Alba | **20-21** |  |
|  |  |  |
|  |  |  |
| **An dreuchd** |  |  |
| Dè thachras ma thèid ur cur san dreuchd | **21** |  |
| Gearanan | **21** |  |
| Bileag a’ Choimiseanair | **22** |  |

**FÀILTE CHRIDHEIL BHON CHATHRAICHE AGAINN, MÀIRI NICAONGHAIS**

A Thagraiche chòir,

Mòran taing airson d’ ùidh ann am ballrachd air Bòrd na Gàidhlig.

Tha Bòrd na Gàidhlig a’ sireadh **triùir Bhall a bharrachd airson a’ Bhùird** aig a bheil sgilean, fios, agus eòlas (mar a dh’fheumas) ann an co-dhiù aon de:

* **Riaghladh, Modh-sgrùdadh agus Riosg;**
* **Ionnsachadh agus Foghlam na Gàidhlig;**
* **Planadh agus Rannsachadh,** neo ann an
* **Co-obrachadh agus Com-pàirteachadh.**

A bharrachd air sin tha sinn a’ coimhead airson daoine fa leth aig a bheil tuigse mhath air feumalachdan gnàthach Gàidhlig ann an Alba agus a tha mothachail air na cothroman ann am prìomh roinnean agus coimhearsnachdan far an urrainnear adhartas a dhèanamh leis a’ Ghàidhlig ann an Alba thar nam bliadhnachan ri teachd.

Ma tha thu den bheachd gu bheil am fios, sgilean, agus eòlas riatanach agaibhse agus gun còrdadh dreuchd taitneach is dùbhlanach ribh chuireamaid fàilte air an tagradh agaibh.Tha sinn an dòchas gun lorg sibh anns a’ phasgan seo am fiosrachadh a dh’fheumas sibh airson ur cuideachadh gus co-dhùnadh a ruighinn a bheil an dreuchd seo freagarrach dhuibh agus mar a chuireas sibh tagradh thugainn. Tha barrachd ghoireasan do thagraichean cuideachd rim faotainn air-loidhne: <http://www.appointed-for-scotland.org/How-to-apply>.

Ma tha sibh airson barrachd fiosrachaidh fhaighinn mu dheidhinn Bòrd na Gàidhlig mus cur sibh tagradh thugainn, mholainn dhuibh tadhal air an làraich-lìn aca (www.gaidhlig.scot) agus coimhead air a’ Phlana Corporra aca. Nam biodh e na chuideachadh dhuibh faodaidh sibh fios a chur gu Dùbhghlas Ansdell bho Sgioba na Gàidhlig aig Riaghaltas na h-Alba aig Douglas.Ansdell@gov.scot airson barrachd fhaighinn a-mach mun phròiseas tagraidh. Ma tha sibh airson barrachd fiosrachaidh fhaighinn a-mach mu dheidhinn Bòrd na Gàidhlig no cò ris a tha e coltach a bhith nad bhall den bhòrd, cuir fios chun oifis chonaltraidh againn, aig [oifis@gaidhlig.scot](mailto:oifis@gaidhlig.scot).

Tha mi ’n dòchas gum beachdaich sibh air tagradh a chur a-steach airson dreuchd Ball den Bhòrd. ’S e an ceann-là airson na dreuchd **meadhan-oidhche Dihaoine 15 Dàmhair 2021** agus tha mi a’ guidhe gach soirbheas dhuibh le ur tagradh.

Leis gach deagh dhùrachd,

Màiri NicAonghais

**Cathraiche (Chair) of Bòrd na Gàidhlig**

**FIOSRACHADH MU BHÒRD NA GÀIDHLIG AGUS MUN DREUCHD**

**Bòrd na Gàidhlig**

’S e Buidheann-gnìomh Neo-Roinneil Poblach (NDPB) a th’ann am Bòrd na Gàidhlig le bòrd air am fastadh le, agus a’ freagairt do Mhinistearan na h-Alba. ’S e Màiri NicAonghais Cathraiche a’ Bhùird. Fo chumhachdan Achd na Gàidhlig (Alba) 2005, bu chòir còignear bhall aig a’ char as lugha, no 11 aig a’ char as àirde de bhuill a bhith air a’ Bhòrd, agus Cathraiche. Aig a’ cheart àm, tha còignear bhall àbhaisteach agus Cathraiche air a’ Bhòrd. Tha Shona NicillInnein na Ceannard.

Stèidhich Achd na Gàidhlig (Alba) 2005 Bòrd na Gàidhlig mar a’ bhuidhinn nàiseanta le uallach airson a bhith a’ cur air adhart cànan, cultar agus foghlam na Gàidhlig ann an Alba. Tha dleastanas air a’ Bhòrd fon lagh a bhith a’ lìbhrigeadh Plana Nàiseanta airson na Gàidhlig agus a bhith ag obair còmhla ri buidhnean poblach a’ leasachadh Planaichean Gàidhlig. Tha Bòrd na Gàidhlig stèidhichte ann an Inbhir Nis agus tha an luchd-obrach ag obair air feadh na dùthcha. Anns a’ bhliadhna ionmhais 2020-21 bha am Bòrd a’ stiùireadh taic airgid luach £5.525 millean.

Tha tuilleadh fiosrachaidh ri fhaighinn air làrach-lìn a’ Bhùird aig www.gaidhlig.scot agus chithear am Plana Corporra aca an seo.

**DLEASTANASAN A’ BHÙIRD**

Tha grunn **dhleastanasan reachdail** aig Bòrd na Gàidhlig a tha air am mìneachadh ann an Achd na Gàidhlig (Alba) 2005 agus ann an Achd Foghlaim (Alba) 2016. Gheibhear tuilleadh a-mach mun deidhinn an [seo](https://www.legislation.gov.uk/asp/2005/7/contents).

Thèid na dleastanasan reachdail seo a chur an gnìomh leis an amas inbhe na Gàidhlig a ghlèidheadh mar chànan oifigeil de dh’Alba a tha a’ faighinn spèis co-ionnan ri Beurla.

Am-measg nan dleastanasan reachdail seo tha a bhith ag ullachadh agus a’ leantainn lìbhrigeadh a’ Phlana Gàidhlig Nàiseanta do Mhinistearan Albannach. Obraichidh Bòrd na Gàidhlig cuideachd le ùghdarrasan poblach gus ullachadh na Planaichean Gàidhlig aca fhèin.

Feumaidh plana Gàidhlig mìneachadh na ceumannan a dh’fheumas ùghdarras poblach gabhail a thaobh cleachdadh na Gàidhlig ann a bhith a’ coileanadh na gnìomhan aca. Gheibhear an ceangal ris an dreach làithreach den Phlana Nàiseanta Gàidhlig [an seo](https://www.gaidhlig.scot/wp-content/uploads/2018/03/BnG-NGLP-18-23.pdf).

`S e amasan agus adhbharan ro-innleachdail a’ Bhùird:

• a bhith a’ fàs àireamhan dhaoine a tha a’ cleachdadh agus a’ tuigsinn a’ chànain;

• a’ misneachdadh agus a’ brosnachadh cleachdadh agus tuigse na Gàidhlig; agus

• cothrom a thoirt, ann an Alba agus an àiteachan eile, do dhaoine air Gàidhlig agus cultar na Gàidhlig.

**DEALBH-OBRACH**

Bithear an dùil gun urrainn dha Buill a bhith a’ cur ri:

* togail mothachadh mu dheidhinn agus a’ cur air adhart cleachdadh na Gàidhlig;
* obrachadh còmhla ri prìomh bhuidhnean Gàidhlig agus buidhnean eile san raon phoblach airson cleachdadh na Gàidhlig a chur air adhart, agus cothroman ùra a lorg airson co-obrachadh le buidhnean sna raointean poblach, prìobhaideach agus saor-thoileach mar a tha iomchaidh;
* cuideachadh le dealbhadh agus leasachadh dòigh-obrach ro-innleachdail a’ Bhùird, a’ cur amasan dùbhlanach air adhart agus a’ sgrùdadh an adhartais gu ruige na h-amasan seo;
* a bhith mothachail do stiùireadh a thèid a thoirt dhaibh le Ministearan na h-Alba agus Riaghaltas na h-Alba;
* obair aon no dhà de chomataidhean a’ Bhùird (Comataidh Poileasaidh is Goireasan agus Comataidh Sgrùdaidh is Rianachd Chunnartan); agus
* cumail sùil air agus cur ri Plana Cànain Nàiseanta na Gàidhlig 2018 – 2023, gu sònraichte tro Bhuidhnean Obrach a thèid a stèidheachadh airson seo; agus
* Thathas an dùil gun seas iad ri Prionnsabalan Beatha Poblach ann an Alba agus gun cùm iad ri ullachaidhean còd giùlain Bòrd na Gàidhlig a gheibhear [an seo](https://www.gaidhlig.scot/wp-content/uploads/2017/01/Code-of-Conduct-for-Members-of-B%C3%B2rd-na-G%C3%A0idhlig.pdf).

Chaidh [On Board](https://www.gov.scot/publications/board-guide-members-statutory-boards/) fhoillseachadh le Riaghaltas na h-Alba ann an 2014 agus ath-sgrùdaichte ann an 2017. Is e amas an iùil seo mòran den fhiosrachadh bunaiteach a thoirt do chathraichean ùra agus buill bùird a dh’ fheumas iad son tuigse a bhith aca mu na dleastanasan a tha aig ball Bùird de bhuidhinn phoblach. Tha an sgrìobhainn a’ toirt seachad prionnsapalan riaghladh corporra, a’ mìneachadh nan dreuchdan, dleastanasan agus dàimhean a bharrachd air riaghladh ionmhasail èifeachdach agus inbhean giùlain a bu chòir dhut a leantainn

Ma tha thu ag iarraidh tuilleadh fiosrachaidh mun dreuchd, no còmhradh neo-fhoirmeil mu dheidhinn, cuir fios gu Douglas Ansdell, aig [douglas.ansdell@gov.scot](mailto:douglas.ansdell@gov.scot). Ma tha thu ag iarraidh tuilleadh fiosrachaidh mu Bhòrd na Gàidhlig no cò ris a tha e coltach a bhith nad Bhall den Bhòrd, cuir fios chun oifis conaltraidh aig [oifis@gaidhlig.scot](mailto:oifis@gaidhlig.scot).

**Ùine mu choinneamh na dreuchdan**

Aig an àm seo, thathar an dùil gun toir Buill a’ Bhùird 3 latha gach mìos sa chumantas (36 latha sa bhliadhna) air gnothaichean a’ Bhùird. Bidh an dealas ùine ag atharrachadh bho sheachdain gu seachdain, agus dh’ fhaodadh gum bi e na mheasgachadh de choinneamhan Bùird tron ​​latha, coinneamhan comataidh, a’ leughadh sgrìobhainnean agus a’ frithealadh tachartasan luchd-ùidh agus leasachaidh.

Tha an **gealltanas ùine foirmeil** a’ toirt a-steach:

* Ag ullachadh airson agus a’ frithealadh ceithir coinneamhan Bùird agus latha conaltraidh luchd-obrach gach bliadhna.
* Com-pàirteachadh ann an obair Comataidhean, a chaidh a stèidheachadh gus dèiligeadh ri roinnean sònraichte de ghnìomhachas a’ Bhùird, agus/no buidhnean co-cheangailte eile.

**Coinneamhan Bùird**

Bidh am Bòrd a’ coinneachadh ceithir tursan sa bhliadhna sa chumantas, a bharrachd air latha conaltraidh luchd-obrach. Tha prìomh oifis Bòrd na Gàidhlig stèidhichte ann an Inbhir Nis is an luchd-obrach ag obair air feadh na h-Alba.

Tha Bòrd na Gàidhlig air gealltainn a h-uile coinneamh Bùird is Comataidh a chumail air loidhne agus ri fhaotainn gu poblach. Mar sin, bidh buill a’ Bhùird a’ frithealadh nan coinneamhan san dòigh sin a’ dèanamh cinnteach gu bheil roghainn sùbailte ann airson buill a’ Bhùird a bhith gam frithealadh bho air feadh na h-Alba.

Anns an àm ri teachd tha coltas ann gum bi measgachadh de rèiteachaidhean coinneimh air an toirt a-steach eadar air loidhne agus aghaidh ri aghaidh ann an Inbhir Nis no ann an Coimhearsnachdan Gàidhlig air feadh na h-Alba. Bidh cothrom aig buill a’ bhùird a bhith an làthair aig coinneamhan bho dhiofar àiteachan air feadh na h-Alba.

Bu chòir do thagraichean a bhith mothachail gur e Gàidhlig cànan obrach Bhòrd na Gàidhlig. Mar sin, bidh am Bòrd a’ cleachdadh na Gàidhlig anns gach gnìomh sa mhòr-chuid de raointean. Tha pàipearan bùird air an sgrìobhadh ann an Gàidhlig, ged a tha cuid de phàipearan air an dèanamh gu dà-chànanach. Thèid taic a thoirt do bhuill ùra a’ Bhùird gus am briathrachas corporra is teicnigeach a leasachadh ma tha sin riatanach, a’ dèanamh cinnteach gu bheil misneachd aig buill a’ Bhùird làn chom-pàirt a ghabhail ann an coinneamhan.

Tha **a’ chiad choinneamh san leabhar-latha airson 2022** air an **2 Màrt 2022**. Thèid cinn-là son choinneamhan Bùird às deidh sin a dhearbhadh aig coinneamh a’ Bhùird anns an Dùbhlachd 2021.

**Fad Teirm an Dreuchd**

Bidh an dreuchd a’ tòiseachadh bho **1 Faoilleach 2022**. Mar as trice bidh teirmean fastaidh bhall a’ leantainn suas ri **ceithir bliadhna**.

Nuair a thig an dreuchd gu crìch, tha an tagraiche soirbheachail airidh air ath-shuidheachadh le ùmhlachd do: fianais air coileanadh èifeachdach; a’ sàsachadh riatanasan an t-sònrachaidh neach airson na dreuchd aig àm an ath-shuidheachadh; agus aonta Ministreil. Chan eilear a’ gealltainn ath-shuidheachadh eadhon ged a thèid na riatanasan sin a choileanadh. Chan fhaod ballrachd seasamh nas fhaide na ochd bliadhna gu h-iomlan.

**Tuarastal/cosgaisean**

Tha tuarastal £6,984 gach bliadhna aig gach ball, stèidhichte air ìre làitheil de £194.00 airson 3 latha gach mìos, agus thathas ga sgrùdadh a h-uile bliadhna. Chan eil peinnsean leis na dreuchdan seo.

Gheibh Buill cuideachd cosgaisean siubhail reusanta agus cosgaisean cùraim-cloinne/luchd-cùraim reusanta a bhios aca ri phàigheadh ann a bhith a’ coileanadh dleastanasan a’ Bhùird.

**Foillseachadh Com-pàirtean**

Feumaidh a h-uile Ball, nuair a dh’ iarras Ministearan na h-Alba orra sin a dhèanamh, am fiosrachadh sin a thoirt seachad a tha iad a’ meas riatanach gus am bi iad fhèin riaraichte gu bheil am Ball a’ leantainn, agus air a bhith a’ leantainn, com-pàirtean ionmhasail no eile a sheachnadh a bhiodh buailteach droch bhuaidh a thoirt air mar a bhiodh iad a’ coileanadh an gnìomhan mar bhall.

**Gnìomhan Poilitigeach**

Feumaidh buill a’ Bhùird air fad gnìomhachd no cleamhnas poilitigeach sam bith innse do Mhinistearan na h-Alba mar phàirt den phròiseas fastaidh.

Thèid am fiosrachadh seo a chruinneachadh airson gèilleadh ri earrann G1 den Chòd Obrach airson Dreuchdan Ministreil do Bhuidhnean Phoblach ann an Alba, foillsichte san Dàmhair 2013 leis a’ Choimiseanair airson Inbhean Beusail ann am Beatha Poblach na h-Alba, agus air a chruinneachadh fo chumhachan GDPR Alt 6 (1) (e) agus a’ gèilleadh ri GDPR Alt 9 (2) (g).

**Achd a’ Choiteachaidh (Alba) 2016**

Bu chòir gum bi neach a thèid a chur san dreuchd mothachail air cumhachan Achd a’ Choiteachaidh (Alba) 2016 seach gur fhaodadh seo buntainn ris a’ chonaltradh aca le BPA, Ministearan na h-Alba, Comhairlichean Sònraichte agus an Rùnaire Maireannach a tha air an còmhdach le cumhachan an Achd. Thathar an dùil gun cur sibh eòlas air ur dleastanasan fon Achd. Airson barrachd fiosrachaidh faic [www.lobbying.scot](http://www.lobbying.scot).

**Crìoch Fastaidh**

Faodar an dreuchd a tharraing ron cheann-latha a chaidh a stèidheachadh son an dreuchd. Tha cothrom aig an tagraiche a shoirbhicheas tarraing bho Bhallrachd a’ Bhùird le fios a chur a-staigh ann an sgrìobhadh le ùine-rabhaidh de thrì mìosan. A-rèir cumhachan na litreach iomchaidh a gheibh iad, faodaidh Ministearan na h-Alba an dreuchd a tharraing ma tha iad riaraichte gu bheil am ball:

* air a bhith briste gu h-ionmhasail;
* air gnìomh-urrais a thoirt seachad airson luchd-creideis no cùmhnant sgrìobhaidh;
* an deach rèiteachadh saor-thoileach a mholadh agus a chaidh aontachadh;
* agus oighreachd aige no aice air a ghlacadh;
* gun a bhith an làthair aig trì coinneamhan dhen Bhòrd ann an sreath gun leisgeul;
* mi-fhreagarrach ann an dòigh sam bith eile neo neo-chomasach dleastanasan mar bhall a choileanadh.

**Inntrigeadh agus Taic**

Às deidh dhuinn gabhail gu foirmeil ris an dreuchd agaibh, cuiridh sinn fios gu Bòrd na Gàidhlig agus sgaoilidh sinn am fiosrachadh conaltraidh thuca. Thèid iad air adhart an uair sin gus fios a chur thugaibh son:

* Fàilte a chur oirbh chun Bhùird;
* Cinn-latha choinneamhan a dhearbhadh.
* Pasgan inntrigidh a chur thugaibh
* \*Cur air dòigh gun coinnich thu ri Cathraiche a’ Bhùird, buill a’ Bhùird agus luchd-obrach BnG far a bheil sin iomchaidh.
* \*Ullachadh a dhèanamh airson Latha Tòiseachaidh.
* Rèiteachaidhean a dhèanamh gus taic a thoirt dhut gus do bhriathrachas corporra is teicnigeach a leasachadh ma tha sin riatanach.

\* ’S mathaid gur ann air-loidhne a thachaireas cuid de na rudan seo an toiseach.

**Barrachd fiosrachaidh**

Ma tha thu airson bruidheann mun dreuchd seo faodaidh tu fios a chur gu Douglas Ansdell, Ceannard Sgioba Gàidhlig is Albais, Riaghaltas na h-Alba aig [douglas.ansdell@gov.scot](mailto:douglas.ansdell@gov.scot). Ma tha thu ag iarraidh tuilleadh fiosrachaidh mu Bhòrd na Gàidhlig no cò ris a tha e coltach a bhith nad Bhall den Bhòrd aig Bòrd na Gàidhlig cuir fios chun Oifis Chonaltraidh aig [oifis@gaidhlig.scot](mailto:oifis@gaidhlig.scot) .

**SÒNRACHADH PEARSANTA**

Tha Bòrd na Gàidhlig (BnG) a’ sireadh triùir bhall ùra, agus tha sinn air aithneachadh na feumalachdan sònraichte gus cur ri sgilean làithreach a’ Bhùird. Leughaibh seo gu faiceallach.

1. Feumaidh BnG daoine a bheir fios, eòlas is ealantas a choireigin sònraichte gu Bòrd BnG gus an urrainn am Bòrd obrachadh gu èifeachdach. Tha iad seo air an liostadh gu h-ìosal fon thiotal **‘Prìomh Slatan Tomhais Riatanach’** agus tha **4 slatan tomhais riatanach** den leithid ann. Tha sinn airson gun dearbh sibh dìreach **aon de na prìomh slatan tomhais riatanach** anns an tagradh agus gun can sibh dè, ma tha gun, de na slatan tomhais eile a tha sibh a’ coileanadh ’s mar sin bu chòir tagraichean meòrachadh far a bheil neartan aca. Ma bheir sinn cuireadh agallaimh dhuibh, faighnichidh sinn dhuibh mu gach slat tomhais a tha sibh a’ taghadh.
2. Feumaidh fios, eòlas is ealantas a choireigin coitchionn a bhith aig buill a’ Bhùird cuideachd. Tha iad seo air an liostadh fo na **‘Slatan Tomhais Riatanach Coitchionn’** a nì e comasach dhuibh cur gu buileach ri obair a’ Bhùird. Tha sinn airson gun dearbh sibh iad seo **gu lèir**.

Airson gach seata de shlatan tomhais riatanach, mhìnich sinn gu h-ìosal na tha sinn a’ sireadh agus ciamar, agus aig dè an ìre, a thèid iad seo a dheuchainn. Son gach slat tomhais tha crìoch 300 facal anns an tagradh, agus airson an CV deasaichte tha crìoch ann de 600 facal. (Anns an CV deasaichte tha sinn a’ sireadh fiosrachaidh mun dhreuchd/eachdraidh bheatha agaibh a tha buntainneach don obair is slatan tomhais.)

**Thoiribh fa-near**: Bidh molaidhean son na dreuchd stèidhichte air measgachadh de dh’fhios, sgilean, is eòlas na feadhainn aithnichte mar a bhith as comasaich obraichean is feumalachdan Bòrd BnG a choileanadh. Ma thachaireas e gu bheil tagraichean a’ dearbhadh na h-aon ìre de chomas is airidheachd an aghaidh nan slatan tomhais, cothromachaidh am Pannal an uair sin dè cho làidir sa dhearbhaich na tagraichean an cuid chomasan an aghaidh nan slatan tomhais coitchionn gus taghadh cò aca a thèid a mholadh don Mhinistear son na dreuchd.

Ann a bhith a’ tabhann na fianais a tha a dhith, ’s urrainnear eisimplirean a thogail bho ur beatha obrach agus/ neo pearsanta, neo tro ur obair le buidheann phrìobhaideach, phoblach, charthannais neo choimhearsnachd.

Ro dheireadh a’ phròiseas, feumaidh tagraichean soirbheachail coileanadh co-dhiù **aon** de na prìomh slatan tomhais riatanach agus **gach cuid** de na slatan tomhais riatanach coitchion agus togaidh sinn air a’ phròiseas gu lèir (tagradh agus CV deasaichte, freagairtean labhairt, pàipear bùird, agus freagairtean agallaimh) son fianais.

**PRÌOMH SLAT-TOMHAIS RIATANACH**

**Feumaidh tu coinneachadh ri co-dhiù aon.**

|  |  |  |
| --- | --- | --- |
| Fios, sgil agus eòlas | Dè tha seo a’ ciallachadh | Ciamar a thèid a mheasadh |
| **1. Deagh Riaghladh, Sgrùdadh & Tuigse Chunnairt** | * Tuigse de sgrùdadh is rianachd chunnartan agus a bhith a’ cur seo an sàs gu h-èifeachdach ann an comataidh Sgrùdaidh is Cunnairt * Eòlas buntainneach ann an riaghladh agus comas a’ cur deagh phrionnsabalan riaghlaidh an sàs is aithneachadh cleachdaidhean obrach èifeachdach | Thèid seo a dhearbhadh anns a’ **Bhileag Tagraidh**; agus **Agallamh.** |
| **2. Ionnsachadh & Foghlam na Gàidhlig** | * Fios agus eòlas air farsaingeachd de shuidheachaidhean foghlaim is ionnsachaidh. * Eòlas de bhith ag obair le ùghdarrasan ionadail agus luchd-ùidhe eile gus builean a lìbhrigeadh do dh’fhoghlam Ghàidhlig. | Thèid seo a dhearbhadh anns a’ **Bhileag Tagraidh**; agus **Agallamh.** |

|  |  |  |
| --- | --- | --- |
| 3. Planadh, Rannsachadh is Measadh | * Eòlas de bhith a’ planadh, rannsachadh is measadh slìghean neo pròiseact neo iomairt ann an co-theacsa leasachadh is ath-bheothachaidh mion-chànain. * Eòlas rannsachaidh a bhios a’ cur taic ri agus a’ neartachadh beartas na Gàidhlig agus mothachadh de mar a thèid goireasan Gàidhlig air-loidhne a chleachdadh gus taic a thoirt do dh’obair a’ Bhùird. | Thèid seo a dhearbhadh anns a’ Bhileag Tagraidh; agus Agallamh. |
| **4. Co-obrachadh agus Com-pàirteachadh** | * Eòlas de cho-obrachadh èifeachdach còmhla ri prìomh ùghdarrasan is èideansaidhean, neo buidhnean eileanach is coimhearsnachd, ann a bhith a’ lìbhrigeadh buile sònraichte. * Fiosraichte mu na buannachdan is dùbhlain an luib a bhith a’ glèidheadh compàirteachas is taic luchd-ùidhe às leth iomairtean ùra. | Thèid seo a dhearbhadh anns a’ **Bhileag Tagraidh**; agus **Agallamh.** |

**SLATAN-TOMHAIS RIATANACH COITCHEANN (Feumaidh tu coinneachadh riutha sin uile)**

|  |  |  |
| --- | --- | --- |
| Fios, Sgil agus Eòlas | Dè tha seo a’ ciallachadh | Ciamar a theid a mheasadh |
| **1. Sgilean conaltraidh misneachail sa Ghàidhlig** | * Comas fileanta ann a bhith a’ bruidhinn, leughadh is tuigse na Gàidhlig agus a bhith a’ còmhradh is a’ ceasnachadh chùisean gu misneachail sa Ghàidhlig ann an suidheachadh poblach. * A bhith deònach na sgilean cànain teicnigeach aca a leasachadh gus a bhith comasach làn phàirt a ghabhail ann an còmhraidhean is obair a’ Bhùird. | Thèid seo a dhearbhadh tron **bhileag thagraidh;** **freagairtean aithriseach;** agus **aig agallamh.** |
| **2. Coimhead thairis agus Cunntachalachd** | * Tuigse de dhleastanas a’ Bhùird airson coimhead thairis, co-dhùnaidhean àrd-inbhe, agus dèanamh cinnteach gun tèid amasan ro-innleachdail a choileanadh. * Tuigse de na prionnsabalan is buannachdan an luib riaghlaidh èifeachdaich. * Comasach luchd-stiùiridh a chumail cunntachail a thaobh lìbhrigeadh is coileanadh tro dhùbhlain chruthachail is taic. | Thèid seo a dhearbhadh le **pàipear** agusaig **agallamh.** |
| **3. Sgrùdadh agus co-dhùnadh èifeachdach** | * Ag aithneachadh an fhiosrachaidh a tha deatamach gus co-dhùnaidhean a ruighinn. * Comasach meòrachadh a’ bhuaidh a bhios aig co-dhùnaidhean, a’ gabhail a-steach prìomhachasan, cunnartan, dùbhlain is cothroman. * Comasach fiosrachadh sgrìobhte agus labhairte a mheasadh agus co-dhùnaidhean reusanta a ruighinn as urrainn iad an uair sin mìneachadh. | Thèid seo a dhearbhadh le **Freagairtean Aithriseach**, **Pàipear**, agus **Agallamh** |
| **4. Conaltradh, dùbhlan cruthachail agus ath-leumachd** | * Comasach a bhith geàrr, ìmpidheach, is sùbailte fhad ’s a tha iad ag obair le buidhnean is luchd-ùidhe eadar-dhealaichte. * Èasgaidh ann a bhith a’ sireadh agus a’ toirt urram do bheachdan cho-obraichean agus misneachd a bhith a’ togail cheistean neo draghan nuair a dh’fheumas. * Comasach a bhith ag atharrachadh ’s ag obair gu sùbailte ann am measgachadh de chom-pàirteachas air-loidhne is pearsanta. * Mothachadh den chudromachd de bhith a’ leasachadh ath-leumachd, gach cuid mar neach sònraichte is anns a’ Bhòrd/bhuidhinn. | Thèid seo a dhearbhadh tron **Bhileag Thagraidh**, **Freagairtean Aithriseach**, **Pàipear**, agus **Agallamh** |
| **5. Obair sgioba** | * Comasach sealltainn gun obraich iad gu h-èifeachach mar phàirt de sgioba. * Comasach beachdan a thabhann ann an dòigh neo-chlaon agus fosgailte ri beachdan dhaoine eile. * Comasach pàirt chruthachail a ghabhail ann am meòrachaidhean agus aonta a leasachadh gus co-dhùnadh a ruighinn. * Comasach gabhail ri co-dhùnadh co-aontachail fiù ’s ma thèid e an aghaidh beachd pearsanta. | Thèid seo a dhearbhadh tron **Bhileag Thagraidh** agus aig **Agallamh** |

**MEASADH FASTAIDH**

Tha dà cheum anns a’ mheasadh. Anns a’ chiad àite, bidh am Pannal a’ measadh do thagradh sgrìobhte a’ gabhail a-staigh co-dhiù aon phàirt de na *‘Prìomh Slatan Tomhais Riatanach’*.An uair sin, thèid cuireadh a thoirt dha na tagraichean as fhaisge a thàinig air na gnothaichean deatamach tighinn chun chuairt mu dheireadh dhean mheasadh a dhearbhadh nan tomhasan gu h-iomallach.

An luib seo bidh:

* **agallamh**
* **freagairt aithriseach (cuspair & ceist air an cur ro-làimh)** agus thathas a’ sùileachadh gum freagair an luchd-tagraidh am pannal ann an Gàidhlig, ann an nas lugha na 5 mionaidean. Bidh cuid air a’ phannal le Gàidhlig agus cuid eile gun Ghàidhlig.
* **agus eacarsaich pàipeir Bùird (pàipear Gàidhlig a gheibh an tagraiche air an latha fhèin)** gheibh na tagraichean am pàipear air latha an agallaimh agus gheibh iad 30 mionaid ullachaidh son leughadh is sgrùdadh mus freagair iad ceistean bhon phannal mun phàipear – bidh am pàirt seo ann am Beurla.

Tha an sònrachadh pearsanta a’ mìneachadh dè an dearbhadh a thachras aig gach ìre dhen phròiseas. Bidh an eacarsaich agus agallamh a’ measadh gach fiosrachadh, sgilean agus eòlas a tha a dhìth. Bidh am Pannal Taghaidh cuideachd a’ togail cheistean a’ rannsachadh do chuid eòlais mar a bhios freagarrach agus cuideachd doimhneachd fiosrachaidh. Tha tuilleadh fiosrachaidh mu dhòighean measaidh ri fhaotainn [**an seo.**](http://www.publicappointments.org/faqs/faq/29/how-are-skills-knowledge-and-experience-tested)

**Suidheachadh an agallaimh**

Bidh sinn a’ cumail sùil air mar a thèid seo a làimhseachadh a’ gabhail a-staigh comhairle air dòighean sàbhailte is freagarrach coinneachadh agus mar a bhios cùisean ag atharrachadh, agus `s dòcha gun tèid seo a làimhseachadh tro cheangal bhideo no coinneamh air-loidhne.

Bidh am pannal taghaidh cho sùbailte sa ghabhas ach am bi iad cinnteach nach bi droch bhuaidh sam bith aig na dòighean-obrach eadar-dhealaichte air tagraiche sam bith. Ma tha dragh sam bith aig tagraiche mu na modhan-obrach son agallamh is eile, biodh sin mu choinneachadh le làthaireachd no air ceangal bhideo/air loidhne, bu chòir fios a chur gu Sgioba Suidheachaidh a’ Phobaill tro Freephone 0300 244 1898; no tro phost-d [Public.appointments@gov.scot](mailto:Public.appointments@gov.scot).  Thèid am fiosrachadh mun ìre mu dheireadh dhen mheasadh, a’ gabhail a-staigh mar a thèid agallamhan a chumail air loidhne ma dh’fheumas sin tachairt, a thoirt do gach tagraiche a bhios a’ faighinn cuireadh.

**SLIGHE TAGRAIDH**

Feumar **tagraidhean** agus **CV Deasaichte** a chur a-steach ronn cheann-latha **Dihaoine 15 Dàmhair 2021, aig meadhan oidhche**. Bhiodh e na chuideachadh nan cuireadh tagraichean fiosrachadh son coluadar agus fiosrachadh measaidh air foirmichean. Tha sinn a’ moladh do dhaoine tagraidhean a chur a-steach air loidhne no tron bhileig a ghabhas tarraing bhon eadar-lìon.

Ma tha tagraiche ciorramach tron mhìneachadh ann an earrann 6 de Ach Co-ionnannachd 2010 agus am feum atharrachadh a dhèanamh aig ìre sam bith dhen phròiseas tagraidh poblach, bu chòir fios a chur gu **Leigh Alowooja** **air 0131 244 4618** no aig [leigh.alowooja@gov.scot](mailto:leigh.alowooja@gov.scot). Ma tha feum aig tagraiche air na bileagan ann an riochd eadar-dhealaichte, cuiribh fios gu Leigh Alowooja (aig na h-àireamhan/seòladh gu h-àrd).

**A’ DEISEALACHADH BILEAGAN TAGRAIDH** – **Cha leigear a leas na bileagan a chrìochnachadh air an aon chothrom. Faodar a shàbhaladh air loidhne agus tilleadh thuige ron cheann-latha airson a chrìochnachadh agus an uair sin a chur a-staigh. ’S urrainnear atharrachadh ur tagradh air-loidhne cho tric sa thogras sibh ron cheann-là dheireannach.**

Tha a’ bhileag tagraidh air loidhne am feum crìoch a chur air na h-earrannan a tha deatamach mus gluaisear chun ath dhuilleig. Ma tha tagraiche son gluasad tron bhileig son sealladh fhaighinn air na ceistean a th’air duilleagan fa-leth, chan eil air ach rudeigin a chur a-steach do dh’aon fhreagairt (leithid X) far a bheil fios deatamach a dhìth, agus faodar an uair sin gluasad air adhart gu duilleagan eile. Ma nì tagraichean sin, feumar cuimhneachadh tilleadh agus na duilleagan a chrìochnachadh gu cothromach agus am foirm an uairsin a chur a-steach.

Ma tha a’ bhileag aig tagraichean gan cur tron phost, dearbh gu bheil postachd cothromach air son a ghiùlain. Mur eil, dh’fhaodadh sin maill a chur air agus `s dòcha an ceann-latha a chall. Chan urrainnear dèiligeadh ri tagraidhean a tha anmoch.

Tha a’ bhileag tagraidh a’ sireadh fiosrachaidh mu thagraichean agus an cuid sgilean, fiosrachadh agus eòlas a tha a’ bointinn ri na dreuchdan. Tha an **Sònrachadh Pearsanta** a’ mìneachadh na sgilean, fiosrachadh agus eòlas a tha sinn a’ lorg agus gach ìre dhen phròiseas aig an tèid sin a dhearbhadh.

Bu chòir dhuibh **geàrr-fhiosrachadh** a tha **soilleir** a thabhann mu d’dheidhinn fhèin agus mar a tha thu an dùil tighinn suas ri na tomhasan a thathas a’ measadh aig an ìre seo dhen tagradh. Nuair a thathas ag iarraidh dearbhadh air sgil fa-leth, bu chòir eisimpleirean mionaideach a thoirt de na rinneadh, adhbharan airson gach ceum, na sgilean a chaidh a chleachdadh agus dè bho na rinneadh a thug buaidh air an teachd-a-mach. An uair a thathas ag iarraidh mìneachadh air fiosrachadh, tuigse no eòlas, bu chòir dhuibh mìneachadh càite às an tàinig sin, farsaingeachd bhur cuid fiosrachaidh, tuigse agus doimhneachd an eòlais agus suidheachadh sam bith far an deach seo a chleachdadh.

Cha bhith beachd sam bith aig a Phannal Taghaidh ro-làimh mun fhianais agaibh, agus leis sin, tha e cudromach gun gabh sibh ùine agus gum bi sobh comhfhurtail leis an fhiosrachadh a tha sibh a’ cur dhan tagradh.

**Bi soilleir agus geàrr anns na freagairtean agaibh** seach gu bheil crìochan air gach roinn, agus cuidichidh sin leis a’ phannal ann a bhith a’ tomhas bhur sgilean son a bhith an coluadar gu h-èifeachdach. `S dòcha gun tèid iarraidh oirbh leudachadh air na freagairtean agaibh ma thèid ur fiathachadh gu agallamh, agus bu choir dhuibh leis sin leth-bhreac dhen bhileag tagraidh a chumail.

Anns an CV deasaichte tha sinn a’ sireadh fiosrachaidh mur dreuchd/eachdraidh bheatha a tha buntainneach don dhreuchd is na slatan tomhais aice.

Lorgar tuilleadh fiosrachaidh mu bhith a’ crìochnachadh bileagan tagraidh stèidhichte air comasan air roinn “**How to Apply” air** [**Làrach Lìn nan Suidheachaidhean Poblach**](https://www.gov.scot/publications/how-to-apply-for-a-public-appointment/)**.**

Tha earrann anns a’ bhileig cuideachd far am feumar am fiosrachadh a dhearbhadh, agus le bhith a' cur a-staigh an tagraidh, tha thu a’ gabhail ris gu bheil am fiosrachadh a th’ann fìrinneach agus coileanta.

Airson tuilleadh fiosrachaidh mu dhreuchdan poblach agus beàrnan obrach eile coimheadaibh ris an [làraich-lìn shònraichte](https://www.gov.scot/collections/public-appointments/) son dreuchdan poblach.

**STRÌ EADAR COM-PÀIRTEAN**

Faodaidh còmhstri a bhith a’ buntainn ri suidheachaidhean far a bheil còmhstri eadar do dhreuchd air Bòrd na Gàidhlig agus na h-ùidhean proifeasanta no pearsanta agad.

Cuideachd, ma tha dlùth dhàimh agad fhèin agus aig ball a’ phannail, feumaidh cathraiche a’ phannail innse don Choimiseanair. Faodaidh an Coimiseanair co-dhùnadh nach bu chòir do bhall a’ phannail a bhith an sàs anns a’ mheasadh agad, agus faodaidh e iarraidh air ball a’ phannail gun a bhith an sàs anns a’ chuairt fastaidh.

Gheibh thu barrachd stiùiridh air strì eadar com-pàirtean a thaobh freagarrachd airson dreuchd le bhith a’ tadhal air làraich-lìn a’ Choimiseanair aig:

[www.publicappointments.org/publications/publication/596/](http://www.publicappointments.org/publications/publication/596/).

Ma tha thu airson faighinn a-mach a bheil còmhstri agad a chuireadh casg ort bho bhith nad bhall de Bhòrd na Gàidhlig mus cuir thu tagradh a-steach, bu chòir dhut fios a chur gu Douglas Ansdell, [douglas.ansdell@gov.scot](mailto:douglas.ansdell@gov.scot).

**CO-IONNANNACHD AGUS FUASGAILTEACHD**

**Achd Riochdachaidh Gnè air Bùird Poblach (Alba) 2018**

Tha Achd Riochdachaoidh Gnè (Alba) 2018 a’ stèidheachadh gu bheil ‘amas riochdachaidh gnè’ mu choinneamh gach bòrd gum bu chòir 50% dhen bhallrachd a bhith boireann. Ann an suideachadh far a bheil dithis thagraichean co-ionnann thaobh teisteanais (cha ghabh an sgaradh), agus gur e boireannach a th’ann an tè dhiu is nach e anns an neach eile, tha earrann 4 (3) de Achd 2018 ag ràdh gun fheum am Ministear boireannach a thaghadh ma tha sin a’ ciallachadh gun cothromaich sin am Bòrd ann a bhith a’ coileanadh (no a **gluasad** chùm sin) an amais riochdachaidh gnè.

Mur gabh an sgaradh, faodaidh am Ministear tagraiche a thaghadh, a bharrachd air boireannach, air bhonn is gu bheil suidheachadh eile ann a tha am fabhair an neach sin (earrann 4 (4) de Achd 2018). Ma roghnaicheas am Ministear taghaidh tagraiche air sgàth suidheachaidh nach eil air a’ mhìneachadh anns a phasgan, cuiridh am Minsistear taghaidh beachd gu Coimsean nan Ìrean Èifeachdachd gum bu chòir sin a cheadachadh gu neo h-àbhaisteach Còd Gnìomh Fastaidhean Poblach.

Chan eil BnG an-dràsta a’ coileanadh an ‘amas riochdachaidh gnè’. Mar sin, gus an t-amas a choileanadh agus bòrd chothromach fhaighinn, dheadh fàilte a chur gu h-àraid air tagraidhean bho boireannaich is daoine òga.

Tha Comhairle Riaghaltais na h-Alba air an Achd ri fhaotainn [an seo](https://www.gov.scot/publications/gender-representation-public-boards-scotland-act-2018-statutory-guidance/).

**A’ CUR LUACH AIR FUASGAILTEACHD**

Tha sinn a’ cur luach mòr air na buannachdan a tha an lùib a bhith a’ fastadh dhaoine le eòlas agus beachdan eadar-dhealaichte air na Bùird again.

Tha Ministearan na h-Alba gu sònraichte a’ cur fàilte air tagraidhean bho dhaoine le buadhan a tha air an dìon: lethid boireannaich, ciorramaich, an fheadhainn a tha LGBTI+, tagraichean a tha dubh agus bho mhion-choimhearsnachdan cinnidh agus an fheadhainn a tha fo aois 50 agus tha iad a’ sireadh farsaingeachd de thagraichean a bhuineas ri gach ceàrn den dùthaich gus a bhith cinnteach gu bheil am Bòrd a’ riochdachadh sgìrean bho air feadh tìr-mòr is eileanan na h-Alba.

Ma tha sibh ciorramach fo mhìneachadh earrann 6 de dh’Achd na Co-ionnannachd (2010) agus feumachdainn air atharrachaidhean aig ìre sam bith de phròiseas nan suidheachadh poblach, cuiribh fios do Sgioba nan Suidheachadh Poblach air Freephone 0300 244 1898 neo tro post-d [Public.appointments@gov.scot](mailto:Public.appointments@gov.scot)

**FOIRM SGRÙDAIDH CO-IONNANNACHD**

Tha Riaghaltas na h-Alba dealasach ann an bhith a’ fastadh nan tagraidhean as fheàrr air bhonn co-ionnannachd agus fuasgailteachd ann an suidheachaidhean poblach. Chan eileas a’ tabhann an fhiosrachaidh sgrùdaidh co-ionnannachd dhan phannal taghaidh.

Ged a tha sin mar sin, ann an suidheachadh far nach gabh tagraichean sgaradh thaobh Achd Riochdachaidh Gnè air Bùird (Alba) 2018, bidh cothrom aig a’ Mhinistear taghaidh chun an fhiosrachaidh co-ionnannachd **a-mhàin** son gach tagraiche a tha anns an t-suidheachadh nach gabh iad sgaradh, ach am bi am fiosrachadh as fheàrr ri làimh a bhreithnneachadh air cò an tagraiche as freagarraiche.

Tha am fiosrachadh a thathas a’ tionnal bho sgrùdadh co-ionnannachd air leth cudromach ach an tèid dearbhadh gu bheileas a’ dèiligeadh ris a h-uile duine gu cothromach, gun leas-bhreith a dhèanamh a thaobh aois, ciorramachd, atharrachadh gnè, ìrean pòsaidh no com-pàirteachas sìobhalta, dùil ri leanabh no mathaireileachd, gineal, creideamh no cràbhadh, gnè, aidmheil cleamhnais, no gnothach sam bith eile a tha freagarrach.

Faodar ròghnachadh ceistean sgrùdaidh co-ionnannachd a fhreagairt no a sheachnadh. Chan fheumar na cesitean sin a fhreagairt ach mar as mò de dh’fhiosrachadh a bheir sibh seachad, `s ann as èifeachdaiche a bhios ar poileasaidh leasachaidh.

Thèid dèiligeadh ri fiosrachadh sam bith a thèid a thoirt seachad an dìomhaireachd, a’ gabhail ri prionnsabalan GDPR Artaigil 6(1) (c) agus (e), an lagh air a bheileas a’ steidheachadh gluasad air adhart, agus GDPR Artaigil 9 (2) (b) ach am faod sinn tighinn suas ris an uallach laghail a th’oirnn son gluasad. Cha tèid am fiosrachadh a chur air faidhlichean pearsanta.

**PANNAL TAGHAIDH**

Seo an fheadhainn a bhios air a’ phannal:

* **Douglas Ansdell**, Roinn na Gàidhlig is Albais, Riaghaltas na h-Alba (Cathraiche a’ Phannail)
* **Màiri NicAonghais**, Cathraiche, Bòrd na Gàidhlig
* **Maeve NicFhionghain**, Àrd Oifigear Foghlaim, Foghlam Alba (Ball neo-eisimeileach)
* **Neelam Bakshi**, Comhairliche Dhreuchdan Phoblach, Coimiseanair airson Inbhean Beusail.

Airson a bhith cinnteach gu bheil am pròiseas follaiseach agus gun tèid an taghadh a dhèanamh gu cothromach, innsidh muinntir a’ phannail ma tha iad eòlach air neach sam bith a tha air tagradh a chur a-steach airson na dreuchd seo.

**Nàiseantachd/Dì-cheadachadh**

Faodar tagradh a chur a-staigh agus a bhith air bòrd Buidheann Poblach ged nach eil nàiseantachd Bhreatannach aig neach tagraidh. Feumaidh, ge-tà, cead a bhith agaibh obair anns an Rìoghachd Aonaichte.

Mar thoradh air [Òrdugh (Dì-cheadachadh) Pàrlamaid na h-Alba 2020](https://www.legislation.gov.uk/sdsi/2020/9780111046029) chan urrainn ball de Phàrlamaid na h-Alba cuideachd dreuchd phoblach a chumail son nam buidhnean poblach air an liostadh ann an clàr an òrdugh ud, agus dh’fheumadh iad an dreuchd phàrlamaid a leigeil seachad.

Chan eil dì-cheadachadh sam bith eile ann.

Ma tha sibh a’ dèanamh tagraidh son dreuchd phoblach Albannach bu chòir seann mhinistearan is àrd shearbhantan a’ chrùin (ìre stiùiriche coitchionn is nas àirde) comhairle a shireadh bhon [Chomataidh-choimhearlachaidh air Suidheachaidhean Gnothachais (ACOBA).](https://www.gov.uk/guidance/new-business-appointments-for-senior-public-servants)

Chan urrainn tagraichean cur a-steach son na dreuchd seo ma tha iad mu thràth air ochd bliadhna air fad a fhrithealadh mar bhall de bhòrd BnG.

**Conaltradh mu adhartas**

Mura tèid ur fiathachadh gu agallamh gheibh sibh fios sgrìobhte mu dheidhinn ur tagradh agus nì sinn ar dìcheall mìneachadh a thoirt dhuibh ma thèid sin iarraidh.

Gheibh a h-uile tagraiche a thèid gu agallamh fiosrachadh sgrìobhte le toraidhean an agallaimh agus thèid fiosrachadh air ais a thabhann. An cois an fhiosrachaidh seo bidh:

* measadh air ur n-airidheachd a thaobh na sgilean agus eòlas a chaidh iarraidh san t-sònrachadh pearsanta; agus
* toraidhean deuchainn an **Neach Ceart agus Freagarrach** far a bheil seo iomchaidh (faicibh duilleagan 19-20).

**CINN-LÀ SÒNRAICHTE**

| **Dè thachras** | **Cuin** |
| --- | --- |
| Dreuchd **air a shanasachd** | Dihaoine 17 Sultain 2021 |
| **Ceann-la** airson tagraidhean | **Dihaoine 15 Dàmhair 2021** |
| Coinneamh airson **geàrr-liosta** de thagraichean a dhèanamh | 27 Dàmhair 2021 |
| Fiosrachadh mun gheàrr-liosta a’ dol gu tagraichean | s/t 25 Dàmhair 2021 |
| **An latha mu dheireadh airson tagraichean fiosrachadh iarraidh air ais mun tagradh** | **5 Samhain 2021** |
| **Agallamhan** | **17, 18 & 19 Samhain 2021** |
| Ceann-la airson co-dhùnadh bhon Ministear air cò gheibh na dreuchdan | **s/t 13 Dùbhlachd 2021** |
| Ceann-là a gheibh tagraichean fios mu cho-dhùnadh am Ministear | **s/t 20 Dùbhlachd 2021** |
| An latha mu dheireadh airson tagraichean **fiosrachadh iarraidh air ais mun agallamh** | **31 Dùbhlachd 2021** |
| **Latha tòiseachaidh** | **1 Faoilleach 2022** |

**Agallamh – Atharrachaidhean Reusanta**

Ma gheibh sibh cuireadh gu agallamh agus gu feumar atharrachadh reusanta, cuiribh fios thugainn aig an ìre seo gus an urrainn dhuinn iad seo a chur an àite. Ma tha na h-agallamhan gu bhith aghaidh ri aghaidh, nì sinn cinnteach gu bheil an togalach anns am bi e ruigsinneach do chathair-chuibhle. ’S urrainn dhuinn cuideachd ullachaidhean eile a dhèanamh, leithid pàipear dathte, fàilte don thogalach anns am bi na h-agallamhan gus an cur sibh eòlas air coltas an àite, agus atharrachaidhean a thaobh ùine aig ìre an agallaimh son eacarsaichean practaigeach sam bith. Chan eil an liosta seo a’ mìneachadh a h-uile càil a tha comasach agus bu chòir fios a chur gu Sgioba nan Suidheachadh Poblach aig [public.appointments@gov.scot](mailto:Public.appointments@gov.scot) ma tha ceisteam sam bith agaibh.

**Cosgaisean airson tighinn gu agallamh**

Ma thèid ur fiathachadh gu agallamh faodaidh sibh cosgaisean reusanta mu choinneamh tighinn gu agallamh iarraidh oirnn. Tha seo a’ gabhail a-steach cosgaisean cùram-chloinne agus neach-cùraim. Thathas a’ gabhail ris gun tèid na dòighean siubhail as èifeachdaiche agus as reusanta a chleachdadh agus thèid suim sam bith mu choinneamh sin a chumail ri na dòighean-siubhail sin. Nuair a tha cuid-oidhche a dhìth, feumaidh tu fios a chur gu **Leigh Alowooja**  **air 0131 244 4618** no aig [leigh.alowooja@gov.scot](mailto:leigh.alowooja@gov.scot) ro làimh ach an dearbhar ìrean ceadaichte nan cosgaisean. Ma tha sibh soirbheachail le fiathachadh gu agallamh, bidh an clàr chosgaisean is foirm tagairt anns an litir cuiridh. Feumar dearbhadh a chur mu choinneamh gach iarrtas-cosgais.

**Buaidh air sochairean**

Dh’fhaodadh gum bi buaidh aig dreuchd phoblach sam bith le tuarastal na chois air sochairean sam bith a bhios sibh a’ faighinn. Bidh seo ag atharrachadh a-rèir ur suidheachadh pearsanta, an seòrsa sochair a tha sibh a’ faighinn agus an suidheachadh. Bu chòir dhuibh comhairle iarraidh bhon bhuidhinn a tha a’ pàigheadh ur sochair. Gheibhear fiosrachadh aig [www.gov.scot/publications/public-appointments-and-welfare-benefits-information/](http://www.gov.scot/publications/public-appointments-and-welfare-benefits-information/).

**Sgrùdadh ro-shuidheachaidh**

Feumaidh tagraichean a thèid a thaghadh le Ministearan son suidheachaidh sgrùdadh ro-shuidheachaidh a chrìochnachadh air a bheil Bun-loidhne na h-Inbhe Tèrainteachd Sgiobachd (BPSS). ’S e seo sgrùdadh tèarainteachd a th’ air a dhealbhachadh gus cinnt a thoirt do Mhinistearan mu theisteasan tagraiche agus dearbhadh am fèin-aithne is àite-còmhnaidh. Feumaidh cuid a shuidheachaidhean cuideachd sgrùdadh Dìonadh Buidhnean So-leònta (PVG).

**INBHEAN BEUSAIL**

**Mun Choimiseanair agus a’ cho-fharpais seo**

Tha an dreuchd seo air a riaghladh **leis a’ Choimiseanair airson Inbhean Beusail**. Ma tha dragh oirbh mun dòigh anns an deach am pròiseas fastaidh seo a làimhseachadh, cuiribh fios gu **Sgioba nan Dreuchdan Poblach** (**fiosrachadh gu h-àrd**). Gheibhear bileag fhiosrachaidh a’ Choimiseanair aig deireadh a’ phasgain seo le barrachd fiosrachaidh air an dleastanas a th’ aige a thaobh dreuchdan poblach agus a thaobh mar a thèid gearanan a thoirt air adhart.

**Deuchainn an ‘NEACH CEART AGUS IOMCHAIDH’**

Feumaidh misneachd a bhith aig Ministearan na h-Alba agus aig a’ phoball gu bheil na daoine ceart agus iomchaidh air a chur air Bùird-stiùiridh bhuidhnean poblach.

Ann an co-theacsa dhreuchdan poblach, ’s e Neach Ceart agus Iomchaidh neach a tha freagarrach airson na dreuchd a chionn ’s gu bheil iad a’ coileanadh feumalachdan na dreuchd, agus gu bheil an gnìomhachd (agus/no giùlan) gu ruige seo a’ ciallachdadh gu bheil iad freagarrach airson na dreuchd.

’S e pròiseas leantainneach a tha san deuchainn **Neach Ceart agus Iomchaidh** le dearbhadh aig diofar ìrean den phròiseas fastaidh. Tha iad seo air an dealbh ach an tèid fiosrachadh agus fianais freagarrach a chruinneachadh. Airson an dreuchd seo, ’s e na h-innealan-dearbhaidh seo:

**Dearbhadh de dh’fhiosrachadh buntainneach an tagraiche:**

* Nì sinn deuchainn air an fhianais a bheir thu seachad a thaobh nan sgilean agus an eòlas a tha riatanach san tagradh agad, agus nì sinn tuilleadh sgrùdaidh air aig agallamh ma gheibh thu cuireadh. Ma gheibh thu cuireadh gu agallamh, thèid iarraidh ort cuideachd eacarsaich làimhseachail a dhèanamh air an latha. Thèid tuilleadh fiosrachaidh a thoirt don fheadhainn a gheibh cuireadh gu agallamh.

**Dèanamh cinnteach gu bheil giùlan an tagraiche gu ruige seo freagarrach airson na dreuchd:**

* Dearbhaidh sinn gu bheil sibh a’ tuigsinn: obair na buidhne, nàdar na dreuchd agus nach eil fios agaibh gu bheil sibh air gnìomh sam bith a dhèanamh nach eil freagarrach airson na buidhne. Ni sinn seo tron dhearbhadh san fhoirm tagraidh. Le bhith a’ cur a-steach tagradh dèanta tha thu ag radh rinn gu bheil, cho fad ’s a tha fios agad, am fiosrachadh a thug thu dhuinn fior agus slàn.

**Dearbhadh nach eil còmhstri ùidh sam bith aig an tagraiche co-cheangailte ris an dreuchd nach eil freagarrach no nach gabh a riaghladh**:

* Thèid iarraidh oirbh nar tagradh ceistean a fhreagairt mu dheidhinn còmhstrithean ùidh a dh’fhaogadh a bhith agaibh.
* Ma thèid ur fiathachadh gu agallamh, thèid barrachd measaidh a dhèanamh tro cheasnachadh gu bheil sibh a’ tuigsinn dè thathar a’ ciallachadh le còmhstri ùidh. Iarraidh sinn oirbh dearbhadh nach eil, cho fad ’s a tha fios agaibh, còmhstri ùidh agaibh nach eil freagarrach no nach gabh a riaghladh. Iarraidh sinn barrachd fiosrachaidh oirbh ma tha sibh air còmhstri ùidh innse dhuinn san tagradh agaibh.
* Thèid iarraidh oirbh cuideachd aig ìre tagraidh innse dhuinn ma tha sibh air a bhith an-sàs ann an gnìomhachd poilitigeadh sna còig bliadhna a dh’fhalbh.

**Dèanamh cinnteach gu bheil an tagraiche ag aontachadh gun gabh iad ri Prionnsabalan Beatha Poblach na h-Alba agus còd-giùlain nam ball:**

* Thathar an dùil gun gabh sibh ri Còd-giùlan nam Ball agus Prionsabalan Beatha Poblach na h-Alba gu h-ìosal ma thèid ur cur san dreuchd. Ma thèid ur fiathachadh gu agallamh thèid iarraidh oirbh dearbhadh gu bheil sibh a’ tuigsinn agus ag aontachadh ri na prionnsabalan seo.

**Dearbhadh gun urrainn dhan neach an dleastanas a thaobh ùine a choileanadh:**

* Gheibhear an ùine a tha mu choinneamh na dreuchd sa phasgan seo. Ma thèid ur fiathachadh gu agallamh thèid iarraidh oirbh dearbhadh gun urrainn dhuibh an dleastanas seo a choileanadh.

**Prionnsabalan Beatha Poblach na h-Alba**

Ma tha sibh airson dreuchd ann am beatha poblach a ghabhail, feumaidh sibh soirbheachadh a thaobh deuchainn an Neach Ceart agus Iomchaidh. Mar phàirt den deuchainn seo, bidh agaibh ri aontachadh ri Prionnsabalan Beatha Poblach na h-Alba:

***Dleastanas***

Tha dleastanas oirbh an lagh a chumail suas, agus a bhith gar giùlan fhèin a-rèir an lagh agus an earbsa a tha am poball a’ cur annaibh. Tha dleastanas oirbh a bhith ag obrachadh a-rèir ùidhean agus prìomh ghnìomhan na buidhne poblaich far a bheil sibh nar ball.

***Neo-fhèinealachd***

Tha dleastanas oirbh co-dhùnaidhean a ruighinn a dh’aona ghnothach a-rèir ùidh poblaich. Cha bu chòir dhuibh a bhith ag obrachadh airson sochairean ionmhasail no eile fhaighinn dhuibh fhèin, airson teaghlach neo caraidean.

***Fireantachd***

Cha bu chòir dhuibh ur cur fhèin fo chomain ionmhasail, no eile, do neach no buidheann sam bith a dh’fhaodadh buaidh a thoirt oirbh ann a bhith a’ coileanadh ur dleastnasan.

***Neo-phàirteachd***

Feumaidh sibh co-dhùnaidhean a ruighinn a dh’aona ghnothach a-rèir airidheachd ann an gnìomhachd poblach, a’ gabhail a-steach fastaidhean, cùmhnantan agus a’ moladh dhaoine fa-leth airson duaisean agus sochairean.

***Cunntachaileachd agus Stiùbhardachd***

Tha sibh cunntachail dhan phoball airson ur co-dhùnaidhean agus gnìomhan. Tha dleastanas oirbh beachdachadh air cùisean a thaobh airidheachd, a’ gabhail a-steach beachdan eile agus a’ dèanamh cinnteach gu bheil am buidheann poblach a’ làimhseachadh ghoireasan gu ciallach agus a-rèir an lagh.

***Fosgailteachd***

Tha dleastanas oirbh a bhith cho fosgailte sa ghabhas mu dheidhinn ur co-dhùnaidhean agus gnìomhan, a’ toirt seachad adhbharan airson ur co-dhùnaidhean agus gun a bhith a’ cumail fiosrachadh air ais ach nuair a tha seo san ùidh phoblach san fharsaingeachd.

***Onair***

Tha dleastanas oirbh a bhith ag obrachadh gu h-onarach. Bu chòir dhuibh innse mu ùidhean prìobhaideach a th’agaibh co-cheangailte ri ur dleastanasan poblach agus ceumannan a ghabhail gus còmhstri sam bith a rèiteachadh gus ùidh a’ phobaill a dhìon.

***Ceannas***

Tha dleastanas oirbh na prionnsabalan seo a chur air adhart agus taic a thoirt dhaibh le ceannas agus deagh eisimpleir, airson earbsa a’ phobail a chumail suas agus a neartachadh ann am fireantachd na buidhne poblaich agus na buill ann an gnìomhan poblach.

***Urram***

Bu chòir urram a bhith agaibh dha na buill eile den bhuidhinn phoblach agus luchd-obrach na buidhne agus na dreuchdan a tha aca, le modhaileachd aig gach àm. Bu chòir cuideachd urram a bhith agaibh dhan phoball nuair a tha sibh ag obrachadh mar bhall den bhuidhinn phoblach.

**AN DREUCHD**

**Dè thachras ma thèid ur cur san dreuchd?**

Ma thèid ur cur san dreuchd, thèid cuid den fhiosrachaidh a tha sibh air a thoirt dhuinn fhoillseachadh ann am brath-naidheachd. Tha seo a’ gabhail a-steach:

* ur n-ainm;
* geàrr-fhiosrachaidh mu Bhòrd na Gàidhlig;
* geàrr-chunntas air na sgilean agus eòlas a tha sibh a’ toirt dhan dreuchd;
* dè cho fad ’s a bhios sibh san dreuchd agus an dleastanas ùine na luib;
* tuarastal sam bith co-cheangailte ris an dreuchd.
* fiosrachadh mu dheidhinn dreuchdan poblach sam bith eile a th’ agaibh agus tuarastal sam bith a tha sibh a’ faighinn bhuapa seo;
* fiosrachadh mu ghnìomhachd poilitigeach sam bith a dh’innis sibh dhuinn;
* dearbhadh gu bheil na dreuchdan air an riaghladh leis a’ Choimiseanair airson Inbhean Beusail ann am Beatha Poblach na h-Alba (a’ Choimiseanair).

**Gearanan**

Thoiribh fa-near NACH EIL pròiseas ath-thagraidh ann a thaobh pròiseas nan Dreuchdan Poblach.

Gheibhear fiosrachadh mu ar dòigh-obrach ghearanan air làrach-lìn Appointed for Scotland aig <https://www.gov.scot/publications/public-appointments-making-a-complaint/>. Faodaidh sibh cuideachd fios a chur gu Public Appointments, Scottish Government, 3G South, Victoria Quay Edinburgh EH6 6QQ; Freephone 0800 015 8449 no post-d aig [Public\_Appointments\_Complaints@gov.scot](mailto:Public_Appointments_Complaints@gov.scot).

**Who We Are**

This leaflet is about the work of the Ethical Standards Commissioner, as it relates to public appointments, and the Commissioner’s office. The Commissioner regulates appointments to the boards of many of Scotland’s public bodies. The Commissioner is wholly independent of the Scottish Parliament and the Scottish Government.**What We Do**Every one of us living in Scotland benefits from the essential services provided by our public bodies. Their boards play a vital role in guiding and shaping these services. Our job is to oversee appointments to these boards to help ensure that the people who serve on them are appointed on merit, using methods that are fair and open. That oversight is usually provided by one of the Commissioner’s Public Appointments Advisers. Whilst we regulate the process used to make appointments, it is run by civil servants on behalf of the Scottish Ministers. Our website has a list of the bodies that we regulate and also has useful information on applying for a public appointment.

This leaflet is sent to everyone who applies for a regulated public appointment in Scotland so that they know that the process is regulated and what to do if things go wrong.

**Making a complaint about a public appointment**

Anyone who believes that an appointment has not been made appropriately or who has concerns about the appointment process itself can make a complaint.

If you have a complaint about a public appointment you first have to complain to the Scottish Government and give its officials a chance to respond. If you are unhappy with the Scottish Government’s response to your complaint you can then ask the Commissioner to investigate the matter for you.

If you are in any doubt about whether we can deal with your complaint, or if you want advice before raising a formal complaint, please contact us using the details provided below. You can read in more detail about the way in which we deal with complaints by downloading our complaints leaflet from our website. We can send you the leaflet in another format if you would prefer.

Our website also tells you what to do if you want to make a complaint.



[Public Appointments](http://www.appointed-for-scotland.org/)



Please contact us to find out more about this and other public appointments.

**Public Appointments**

**Scottish Government**

**Area 3F (North)**

**Victoria Quay**

**Edinburgh**

**EH6 6QQ**

Website <https://www.gov.scot/collections/public-appointments/>

Email [public.appointments@gov.scot](mailto:public.appointments@gov.scot)

Freephone 0300 244 1898